Tanja Mihhailova (2014)
**Tatjana Mihhailova-Saar** (esinejanimi **Tanja**; sündinud 19. juunil 1983 Kaliningradis Vene NFSV-s) on vene rahvusest Eesti meelelahutaja, poplaulja ja näitleja. 

Ta esindas Eestit 2014. aasta Eurovisiooni lauluvõistlusel enda kirjutatud looga "Amazing".

Elukäik
-------

Kui ta oli kahekuune, kolis pere Eestisse. Tema lapsepõlv möödus Kohtla-Järvel.

Laulma hakkas lapsena. Ta on osalenud lauluvõistlustel ja festivalidel Eestis, Ukrainas ja Venemaal. Ta võitis 1998. aastal Lätis Jurmalas peetud võistluse "Utrennaja zvezda" ja osales 2002. aastal Baltimaade lauluvõistlusel "Fizz superstar 2002".

Tanja Mihhailova soovis õppida muusikakoolis, kuid teda ei võetud vastu. Seetõttu astus ta Viljandi Kultuuriakadeemiasse ja lõpetas seal 2005. aastal tantsu eriala. Viljandi Kultuuriakadeemias õppis ta selgeks ka eesti keele.

Vaatamata muusikakoolist saadud hinnangule, et tal puudub muusikaline kuulmine, on ta lauljana osalenud laulufestivalidel ja konkurssidel ning andnud välja mitu albumit. Lauljatee alguses arvas Mihhailova, et Eesti muusikamaastikul ei ole venelasena võimalik läbi lüüa, kuid hiljem on meelt muutnud. Selleks, et Eestis ükskõik mis alal edu saavutada, on tema arvates siiski vaja eesti keelt osata.

Ta töötab õhtujuhina, lavastab üritusi, on õpetanud lavalist liikumist Birgit Sarrapile ja on üks saatejuhte raadiojaamas Sky Plus.

Loominguline tegevus
--------------------

Mihhailova-Saar on kuulunud mitmesse ansamblisse, astunud üles solistina ning osalenud muusikalides, telesaadetes ja muudes meelelahutusprojektides.

### Nightlight Duo

Koostöös laulja Ly Lumiste ja produtsent Gunnar Lohoga moodustas Mihhailova 2001. aastal tüdrukutebändi Nightlight Duo. Bänd andis välja kaks albumit "Jäljed liival" (2001) ja "La Fiesta del sol" (2002). "Jäljed liival" võitis auhinna kategoorias "Aasta uustulnuk 2002".

#### Eurolaulu võistlusel

Ansambel osales kahel korral lauluvõistlusel Eurolaul. 2002. aastal tuli duett teiseks lauluga "Another Country Song" ja 2003. aastal neljandaks lauluga "I Can B the 1". Nightlight Duo lõpetas tegevuse 2004. aastal, kuna Ly Lumiste jäi lapseootele.

### JZ Belle

Tanja Mihhailova muusikalis "Fame" 2006. aastal
Koostöös produtsendi ja helilooja Timo Vendtiga lõi Mihhailova 2005. aastal ansambli JZ Belle. Esimese albumi pealkirjaks oli ansambli nimi, album sisaldas 1970. aastate klassikaliste tantsupalade kavereid. JZ Belle teine album "Teemant" sisaldas Timo Vendti, Mihkel Mattiseni ja Tanja Mihhailova enda kirjutatud eestikeelseid lugusid. Album ilmus 2006. aastal.

### The Swingers

Aastatel 2008–2022 kuulus Mihhailova ansamblisse The Swingers. Ta lahkus sealt, kuna leidis, et pole piisavalt aega oma muusikaga tegelemiseks.

### Soolokarjäär

Mihhailova sooloalbum "Gemini" ilmus 12. novembril 2012. Albumi pealkiri on tulnud Mihhailova sodiaagimärgist – Kaksikud. Enamik laule plaadil on ingliskeelsed, ainult koos Mikk Saarega esitatav duett "Sind ootan ikka veel" on eesti keeles.

### Teater ja televisioon

Tanja mängis 2006. aastal peaosa muusikalis "Fame" ja kõrvalosa Georg Otsa elust rääkivas mängufilmis "Georg", mängides baleriini.

Mihhailova kehastas TV3 telesarjas "Kodu keset linna" aastatel 2008–2009 ettekandja Larat.

2010. aastal võistles ta koos Margus Hansoniga TV3 meelelahutussarjas "Laulud tähtedega". Paar jõudis finaali ning tuli Artur Talviku ja Lenna Kuurmaa järel teiseks. 2011. aastal osales Tanja TV3 saates "Laulupealinn", kus jäi Ott Leplandi järel samuti teiseks. Saates esindas ta Kohtla-Järvet, kus oli möödunud ta lapsepõlv.

Mihhailova mängis peaosalist Sally Bowlesi Vanemuise teatri muusikalis "Cabaret" ning tegi kaasa Pärnus Endla teatris etendunud kantrimuusikalis "Viimane kauboi".

2013. aasta kevadel osales Mihhailova TV3 telesaates "Su nägu kõlab tuttavalt" ja jõudis finaalis kolmandale kohale. Lisaks sellele sai parima liikumise eripreemia Pinki kehastamise eest. 2014. aastast on ta ise üks saate "Su nägu kõlab tuttavalt" kohtunikke.

2022. aastal mängis ta Vanemuise muusikalis "Nunnad hoos", oli saate "Tantsud tähtedega" žüriis ja tegi kaasa kontserdisarjas "Valge Gospel".

Diskograafia
------------

Tanja esinemas kaubanduskeskuse T1 aastapäeval (2020)

| Aasta | Album |
| --- | --- |
| 2001 | "Jäljed liival" (koosseisus Nightlight Duo) |
| 2002 | "La Fiesta del sol" (koosseisus Nightlight Duo) |
| 2004 | "JZ Belle" (koosseisus JZ Belle) |
| 2006 | "Teemant" (koosseisus JZ Belle) |
| 2012 | "Gemini" |
| 2015 | "Elan päev korraga" |
| 2019 | "The Swingers" (koosseisus The Swingers) |
|  | Singel |
| 2002 | "Another Country Song" (koosseisus Nightlight Duo; Eurolaul 2002) |
| 2003 | "I Can B the 1"(koosseisus Nightlight Duo; Eurolaul 2003) |
| 2012 | "Gemini" |
| 2014 | "Amazing" (Eurovisioon 2014) |
| "Forevermore" |
| "Külmunud maa" |
| 2015 | "Elan päev korraga" |
| 2017 | "Reeglid ei peata" |
| 2018 | "Aisakell" (koosseisus The Swingers) |
| 2019 | "Meie siesta" (koosseisus The Swingers) |
| "High heels in the neighbourhood" (koosseisus The Swingers) |
| "Kõik" |
| 2020 | "Hurricane" |

Elulooraamat
------------

* Tanja Mihhailova-Saar, Jaana Maling. "Tanja. Milles on süüdi taburet?". Pilgrim, 2020 – kaasautor

Isiklikku
---------

Tanja Mihhailova abikaasa on laulja Mikk Saar. Nad kohtusid "Tantsud Tähtedega" korraldusmeeskonnas. Nende kooselu sai alguse 2007. aastal ja nad abiellusid 2016. aastal Itaalias Toscanas Podere Finerri villas. Paar elab Tallinnas Nõmmel. 2018. aastal sündis poeg Teodor Saar. Abikaasad on soetanud Hiiumaale maad ning õppinud Luua Metsanduskoolis, kus Tanja Mihhailova-Saar õppis kuus kuud (2020–2021) maastikuehitust.

Tanja Mihhailova foto oli Playboy Eesti väljaande 2007. aasta detsembrinumbri esikaanel.

Ta on Toidupanga patroon.

Talle meeldib klubi- ja tantsumuusika ning kõndimine. Ta harrastab pilatest.

Viited
------

1. ↑  Kroonika, nr 38/1075, 23. september 2016, lk 14.
2. 1 2  Kristjan Teedema (23. november 2012). "Tanja tutvustab plaati laheda show'ga". *Pärnu Postimees*. Vaadatud 22. mai 2013.
3. ↑  "Tund tähega: Tanja Mihhailova-Saar. Hooaeg 1, osa 5". *Kanal 2*. 16. veebruar 2017. Vaadatud 4. märts 2018.
4. 1 2 3  Aigi Viira (7. jaanuar 2012). "Tanja Mihhailova: "Selleks et Eestis tööd teha, pead sa oskama eesti keelt."". *Õhtuleht*. Vaadatud 22. mai 2013.
5. ↑  ""Fizz Superstar 2002" 45 osalejat on valitud". 22. veebruar 2002. Tatjana Mihhailova (18). Vaadatud 22. mai 2013.
6. 1 2 3  Anu Jürisson (26. veebruar 2013). "Tanja Mihhailova naudib elu Pärnus". *Pärnu Postimees*. Originaali arhiivikoopia seisuga 4. märts 2016. Vaadatud 22. mai 2013.
7. ↑  Viljandi Kultuuriakadeemia vilistlased
8. ↑  "Tanja ei saanud muusikakooli sisse". *Õhtuleht*. 15. mai 2010. Vaadatud 22. mai 2013.
9. 1 2 3 4 5  Triin Kordes (10. detsember 2022). "Lauljanna Tanja Mihhailova-Saar: minu elus on närvilisust, aga ka värve". *Kroonika*. Vaadatud 10. detsembril 2022.
10. 1 2  "Eurolaul 2002". *eurovisioon.ee*. Vaadatud 22. mai 2013.
11. 1 2  "Eurolaul 2003". *eurovisioon.ee*. Vaadatud 22. mai 2013.
12. ↑  Verni Leivak (18. september 2004). "Nightlight Duo Ly: "Raske on tulla ja olla taas see, kes olin enne..."". *Õhtuleht*. Vaadatud 22. mai 2013.
13. ↑  Maria Luiza (15. veebruar 2013). "Millised olid lauljatar Tanja Mihhailova eredaimad sündmused aastal 2012?". *buduaar.ee*. Vaadatud 22. mai 2013.
14. ↑  "«Su nägu kõlab tuttavalt» esimese hooaja võitis Evelin Võigemast". *elu24*. 5. mai 2013. Vaadatud 22. mai 2013.
15. ↑  "Tanja ja Mikk abiellusid imekaunis Toscana villas". *publik.delfi.ee*. 17. september 2016. Vaadatud 5. märts 2018.
16. ↑  Maria Karumets (21. jaanuar 2011). "Lauljad Tanja Mihhailova ja Mikk Saar said kodu valmis!". *Õhtuleht*. Vaadatud 22. mai 2013.
17. ↑  "Palju õnne! Tanja Mihhailova-Saar ja Mikk Saar said lapse". *publik.delfi.ee*. 20. veebruar 2018. Vaadatud 4. märts 2018.
18. ↑  "Tanja Mihhailova-Saar ja Mikk Saar, kelle perre sündis 16. veebruaril paari esiklaps, andsid pisipojale uhke nime". *elu24.postimees.ee*. 23. märts 2018.
19. ↑  Tanja Mihhailova-Saar ja Mikk Saar läksid koos kooli. ERR Menu, 27.10.2020
20. ↑  Maria Karumets (18. veebruar 2010). "Tanja Mihhailova: pole kindel, kas oma alasti pilte ka aastate pärast netis näha tahaksin". *Õhtuleht*. Vaadatud 22. mai 2013.
21. ↑  "Toidupanga patroon Tanja Mihhailova: tean, mis tähendab minna magama tühja kõhuga". ERR. 26. detsember 2013. Vaadatud 15. juuli 2014.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Tatjana Mihhailova-Saar** |

* Tatjana Mihhailova andmekogus IMDb (inglise)
* Tanja koduleht
* Tanja Mihhailova karjäär veebiportaalis Allstarz (*eesti keeles*)
* Mari Aigro. Tanja Mihhailova mõtleb eesti, aga arvutab vene keeles. Linnaleht (Vanemuise kodulehel), 12. detsember 2009

| * v
* r
Eesti esindajad Eurovisiooni lauluvõistlusel |
| --- |
| 1990. aastad | 

* 1994: Silvi Vrait
* 1996: Maarja-Liis Ilus & Ivo Linna
* 1997: Maarja-Liis Ilus
* 1998: Koit Toome
* 1999: Evelin Samuel & Camille

 |  |
| 2000. aastad | 

* 2000: Eda-Ines Etti
* 2001: Tanel Padar & Dave Benton & 2XL
* 2002: Sahlene
* 2003: Ruffus
* 2004: Neiokõsõ
* 2005: Suntribe
* 2006: Sandra Oxenryd
* 2007: Gerli Padar
* 2008: Kreisiraadio
* 2009: Urban Symphony

 |
| 2010. aastad | 

* 2010: Malcolm Lincoln & Manpower 4
* 2011: Getter Jaani
* 2012: Ott Lepland
* 2013: Birgit
* 2014: Tanja
* 2015: Elina Born & Stig Rästa
* 2016: Jüri Pootsmann
* 2017: Koit Toome & Laura
* 2018: Elina Nechayeva
* 2019: Victor Crone

 |
| 2020. aastad | 

* ~~2020: Uku Suviste~~
* 2021: Uku Suviste
* 2022: Stefan Airapetjan
* 2023: Alika Milova

 |